
הכנסת החמש-עשרה									נוסח לא מתוקן
מושב שני




פרוטוקול מס' 208
מישיבת ועדת העבודה, הרווחה והבריאות
יום שני, א' בחשוון התשס"א (30 באוקטובר 2000) שעה 11:30


נכחו:

חברי הוועדה:	דוד טל – היו"ר
	זאב נסים
	יצחק גאגולה


מוזמנים:	עו"ד מיכאל אטלן	-  הלשכה המשפטית, משרד העבודה והרווחה
	עמיחי כץ	-  אגף התקציבים, משרד האוצר
	דפנה גוטנברג-אבני	-  הלשכה המשפטית, נציבות שירות המדינה
	עו"ד גלי עציון	-  ההסתדרות הכללית החדשה, נעמ"ת
	דליה זאדה	-          "               "       המחלקה לאשה העובדת
	עו"ד מיכאל הילב	-  המחלקה למשפט עבודה, התאחדות התעשיינים
      	



יועץ משפטי:         הלית ברק – עוזרת ליועץ המשפטי		

מנהל/ת הוועדה:    שירלי אברמי

קצרנית:                 אסתר אלפיה






סדר היום:       תקנות דמי מחלה (כללים בדבר היעדרות עובד עקב הריון ולידה של בת זוג),
                         התשס"א-2000.

תקנות דמי מחלה (כללים בדבר היעדרות עובד עקב הריון ולידה של בת זוג), התשס"א-2000.


היו"ר דוד טל:

	 אני מתכבד לפתוח את ישיבת הוועדה. הנושא שעל סדר היום: תקנות דמי מחלה (כללים בדבר היעדרות עובד עקב הריון ולידה של בת זוג), התשס"א-2000. 

	עורך דין מיכאל אטלן, בבקשה. 

מיכאל אטלן:

	החוק מחייב אותנו להתקין את התקנות האלה. החוק קובע שעובד זכאי לזקוף עד שבעה ימים בשנה בשל היעדרות .

היו"ר דוד טל:

	 סליחה, יש למישהו השגות לגבי התקנות הללו?

דפנה גוטנברג-אבני:

	שמי דפנה גוטנברג-אבני, עורכת דין ואני נציגת נציבות שירות המדינה. לדעתנו, התקנות, בניסוחן הנוכחי, יכולות ליצור מצב מאוד מסורבל שאותם בני זוג לא יוכלו לממש את הזכות הזו או כמו בהרבה מקרים ובצורות שונות, לגבי ימי מחלה, פשוט לא שמים לב - - -

היו"ר דוד טל:

	 האם גברתי מדברת על הניסוח?

דפנה גוטנברג-אבני:

	לא רק ניסוח.

	בהתאם לטופס ההצהרה המצורף לתקנות, צריך לסמן מהי ההיעדרות שבגינה מבקש העובד אישור לזקוף על חשבון ימי מחלה, וגם צריך שיהיה כתוב שיש בזה סיכון, והסיבה, כלומר "מסיבות שבהן היא תלויה בעזרת הזולת". אני מתקשה להאמין שרופאים ישתפו פעולה בענין הזה של חוות דעת מעבר למה שהיה, האם זה היה מי-שפיר או כל דבר אחר. 

	ברצוני לשאול את משרד העבודה, האם לא עדיף שהתקנות ידברו על בדיקות מסויימות, או על כל דבר אחר שאין בו אשפוז, מכיוון שכמעט כל טיפול הוא טיפול חודרני להצלת העובר. בדרך כלל הדברים שהם באמת מסוכנים כרוכים באשפוז. 

	דוגמה נוספת. אשה בהריון שעובדת שעות נוספות צריכה להביא אישור מהרופא שמותר לה לעבוד שעות נוספות. היום, אף אחד לא מבקש את זה ונשים בהריון עובדות שעות נוספות ללא אישור רפואי. 

	החשש שלי הוא שאם רופא לא יסכים, העובד יימנע מלקבל את הזכות - - -

היו"ר דוד טל:

	 באשר על כן, מה את מציעה?

דפנה גוטנברג-אבני:

	אני מציעה שיהיה כתוב: אותן בדיקות מסויימות שחושבים שיש בהן סיכון, ובנוסף, כל טיפול שדורש אשפוז. אשה בהריון שצריכה להתאשפז בבית חולים לא יכולה לעשות את זה לבד. 

גלי עציון:

	אני חושבת שיותר קל לקבל אישור מרופא שיכתוב שיש בזה סיכון מאשר לסגור את זה ברשימה סגורה, כי אז אם תהיה עוד איזה בדיקה יצטרכו להתקין  תקנות מחדש בשביל להכניס את הבדיקה הנוספת. 

דפנה גוטנברג-אבני:

	בדרך כלל יודעים איזה בדיקות עוברים במהלך ההריון. אבל אם זה משהו מסוכן, כמעט תמיד מדובר באשפוז. אני חוששת שפרקטית יהיה קשה להפעיל את זה, כי אחד מהשניים: או שאף אחד לא ישים לב לאישורים שנותנים. למשל, מנהל כוח אדם, בוודאי לא מצפים ממנו - - -

היו"ר דוד טל:

	 תודה לך.
	
	אני מוכרח לומר שאני משתכנע מדבריה של עורכת הדין גלי עציון. אני חושב שכפי שזה מובא זה יכול בהחלט לספק.

	חבר-הכנסת נסים זאב, אתה רוצה להתייחס לנקודה הזאת?

נסים זאב:

	 כן.

	אני לא חושב שצריכים לתת את הפריווילגיה הזאת רק כשמדובר בסיכון או בטיפול רציני. יש מצבים שאשה חלשה וזקוקה למנוחה. רופא יכול לאשר שאשה לא יכולה לטפל במשפחה ברוכת ילדים, והבעל, מסיבות כאלה ואחרות, נאלץ להישאר בבית. אנחנו מכירים עובדות כאלה שאשה לא מתפקדת לא בגלל שהיא או העובר בסיכון או שהיא צריכה אשפוז, אלא בגלל שהיא חלשה מאוד. 

מיכאל אטלן:

	יש את זה בחוק אחר שלא קשור להריון. החוק הזה כבר חוקק ואנחנו בשלב התקנות, ובתקנות אין אפשרות להרחיב מעבר למה שקובע החוק. 

היו"ר דוד טל:

	 עורך דין אטלן צודק, אי-אפשר לפרוץ  את מסגרת החוק. 	

דליה זאדה:

	שמי דליה זאדה, אני נציגת המחלקה לאשה העובדת בהסתדרות הכללית החדשה. אני רוצה לומר שלפי מחקר ומעקב שנעשה על ידינו במקומות עבודה, ראינו שבזמן ההריון, ובמיוחד בשלושת החודשים הראשונים שלאחר הלידה, הרבה מאוד גברים נעדרים ממקום עבודתם ולוקחים ימי חופשה על חשבונם או על חשבון ימי העבודה להם.

היו"ר דוד טל:

	 מה גברתי רוצה להציע?

דליה זאדה:

	שאם בת הזוג זקוקה לעזרה שתהיה לגבר אפשרות לקחת את ימי המחלה כדי שיוכל לתמוך בה, ולהחליף את הסעיף הזה. 

מיכאל הילב:

	אני מבקש להוסיף שאם העובד יודע שהוא יצטרך להיעדר מהעבודה שיודיע ויביא את האישור מראש.

היו"ר דוד טל:

	 עורך דין אטלן, יש לכם התנגדות?

מיכאל אטלן:

	כן, כי בחלק מהמקרים ידעו מראש, אבל בחלק מהמקרים לא ידעו מראש. אגב, מאוד השתדלתי ללכת במסגרת כל התקנות מהסוג הזה. 

היו"ר דוד טל:

	 אומרת לי מנהלת הוועדה שאולי ניתן להוסיף את המלים: במידת האפשר.

גלי עציון:

	אני חושבת שזה לא רצוי בגלל שאז נתחיל להתדיין על זה. כל הרעיון פה הוא לעודד גברים להשתתף בתהליך, ואם נכתוב: במידת האפשר, אז יתחילו להתווכח עם כל גבר שיבקש זאת, אם זה אפשרי או לא אפשרי, ידעת על זה שעה מראש, ידעת על זה שעתיים מראש. לא כדאי להוסיף את זה. 

עמיחי כץ:

	אני מציע שכן תהיה רשימה סגורה של בדיקות שתעודכן מפעם לפעם. מן הסתם יש רשימה כזאת שאין בה הרבה חידושים ואם יהיו חידושים אפשר לעדכן אותה, זה גם יחסוך את אישור הרופא.

היו"ר דוד טל:

	 תודה רבה עמיחי, זה בלתי אפשרי.

גלי עציון:

	עם נסיון של שלושה ילדים, אני רוצה לומר שזה משתנה מילד לילד. 

עמיחי כץ:

	דבר נוסף, הצעתי לעורך דין אטלן תיקון לגבי סעיף 4 (2) לתקנות, והוא קיבל אותו. 

היו"ר דוד טל:

	 מה התיקון?

מיכאל אטלן:
	
	מדובר בתיקון טכני. בנוסח כתוב: ליווי בת הזוג לטיפולים או בדיקות כאמור בפסקה (1). אני מבקש להוסיף: "אף כשלא כרוך בהם סיכון לחיי האשה או העובר בנסיבות..." וכו'. זה ענין טכני לגמרי. 

היו"ר דוד טל:

	 בסדר גמור. 

	עוד הערות? אין. 

	אם כן, הוועדה מאשרת את תקנות דמי מחלה (כללים בדבר היעדרות עובד עקב הריון ולידה של בת זוג), התשס"א-2000.

	תודה רבה. הישיבה נעולה.

(הישיבה ננעלה בשעה 11:45)
	




